b'\n_START_ARTICLE_\nDragan Nikoli\xc4\x87\n_START_SECTION_\n\xc5\xbdivljenjepis\n_START_PARAGRAPH_\nRojen 20. avgusta 1943 v Beogradu o\xc4\x8detu Du\xc5\xa1anu po rodu iz Berana, \xc4\x8crna gora in materi Jeleni, po rodu iz Jagodine. Nikoli\xc4\x87evi predniki so se pisali \xc5\xbdivkovi\xc4\x87, a je njegov ded Radonja spremenil dru\xc5\xbeinski priimek v Nikoli\xc4\x87 po pradedu Nikoli. Njegovo pravo, krstno ime je Dragoslav. Njegov starej\xc5\xa1i brat Miroslav mu je bil vzornik. Mladost je pre\xc5\xbeivel v beograskem predmestju Crveni krst (Rde\xc4\x8di kri\xc5\xbe). Po kon\xc4\x8dani osnovni \xc5\xa1oli se je vpisal v gimnazijo, ki pa je ni kon\xc4\x8dal, ker so ga prestavili v Ekonomsko \xc5\xa1olo. Po dveh letih v srednji \xc5\xa1oli se je prijavil na sprejemne izpite na beograjski Akademiji za gledali\xc5\xa1\xc4\x8de, film, radio in televizijo, dana\xc5\xa1nji Fakulteti za dramsko umetnost (Fakultet dramskih umetnosti). S svojimi sedemnajstimi leti je bil najmlaj\xc5\xa1i \xc5\xa1tudent akademije. Na Akademiji je tudi diplomiral._NEWLINE_Filmsko kariero je pri\xc4\x8del leta 1964 z manj\xc5\xa1o vlogo v filmu Pravo stanje stvari, kjer je napisan s pravim imenom Dragoslav Nikoli\xc4\x87. Zaradi napake na koncu televizijske serije Dovoljno je \xc4\x87utati (Dovolj je mol\xc4\x8dati) iz leta 1965, kjer je naveden po vzdevku Dragan Nikoli\xc4\x87, je bil vso svojo kariero poznan kot Dragan Nikoli\xc4\x87._NEWLINE_Prvo pomembnej\xc5\xa1o vlogo je ustvaril z likom sezonskega delavca, ki se smrtno ponesre\xc4\x8di, \xc5\xa1e preden najde svoje mesto v dru\xc5\xbebi in \xc5\xbeivljenju, v filmu \xc5\xbdivojina Pavlovi\xc4\x87a Kad budem mrtav i beo (Ko bom mrtev in bel) iz leta 1967. Za to vlogo je skupaj z vlogo v filmu Tri sata za ljubav (Tri ure za ljubezen) Fadila Had\xc5\xbei\xc4\x87a iz leta 1968 prejel diplomo na Festivalu jugoslovanskega filma v Pulju leta 1968. Igralsko dozorevanje z nizom uspe\xc5\xa1nih kreacij likov iz svoje generacije mu je prineslo oktobrsko nagrado mesta Beograd leta 1985 za\xc2\xa0\xc2\xbbkreativno sposobnost, da razburljivo predstavi lik velikega psiholo\xc5\xa1kega razpona\xc2\xab\xc2\xa0(vloga nasilnika Gare v filmu \xc5\xbdivot je lep (\xc5\xbdivljenje je lepo) re\xc5\xbeiserja Bore Dra\xc5\xa1kovi\xc4\x87a._NEWLINE_Glavne in pomembnej\xc5\xa1e stranske vloge je ustvaril v ve\xc4\x8d kot tridesetih filmih. Posebej opazne so bile vloge v filmih Horoskop Bore Dra\xc5\xa1kovi\xc4\x87a (1969), Bube v glavi (Hro\xc5\xa1\xc4\x8di v glavi) Milo\xc5\xa1a Radivojevi\xc4\x87a (1970), Uloga moje porodice u svjetskoj revoluciji (Vloga moje dru\xc5\xbeine v svetovni revoluciji) Bahrudina Bate \xc4\x8cengi\xc4\x87a (1971), Mlad i zdrav kao ru\xc5\xbea (Mlad in zdrav kot ro\xc5\xbea) Jovana Jovanovi\xc4\x87a (1971), Bez re\xc4\x8di (Brez besed) Milo\xc5\xa1a Radivojevi\xc4\x87a (1972, za vlogo je prejel nagrado Carja Konstantina na festivalu v Ni\xc5\xa1u), Ki\xc4\x8dma (Hrbtenica) Vlatka Gili\xc4\x87a (1975), Nacionalna klasa (Nacionalni razred) Gorana Markovi\xc4\x87a (1979, nagrajen z nagrado Car Konstantin v Ni\xc5\xa1u), Ko to tamo peva (Kdo tam poje), Slobodana \xc5\xa0ijana (1980), Banovi\xc4\x87 Strahinja Vatroslava Mimice (1981, nagrajen z Zlato areno na festivalu v Puli), Sezona mira u Parizu (Sezona miru v Parizu) Predraga Golubovi\xc4\x87a (1981), Ne\xc5\xa1to izme\xc4\x91u (Nekaj vmes) Sr\xc4\x91ana Karanovi\xc4\x87a (1983), Balkan ekspres Branka Baleti\xc4\x87a (1983), Obe\xc4\x87ana zemlja (Obljubljena de\xc5\xbeela) Veljka Bulaji\xc4\x87a (1986), Poslednji krug u Monci (Zadnji krog v Monzi) Ace Bo\xc5\xa1kovi\xc4\x87a (1989) in Original falsifikata (Original ponaredka) Dragana Kresoje (1991)._NEWLINE_Nastopal je tudi v kratkih filmih in televizijskih nadaljevankah. Posebej znan je bil po vlogi Prleta v filmu in poznej\xc5\xa1i nadaljevanki Otpisani (Odpisani) Ace \xc4\x90or\xc4\x91evi\xc4\x87a (1974) in Povratak otpisanih (Vrnitev odpisanih) (1976). Na Televiziji Beograd je od leta 1972 do 1974 skupaj s soprogo Mileno Dravi\xc4\x87 vodil \xc5\xa1ov Obraz uz obraz (Obraz ob obrazu), med leti 2011. in 2013. je na Pink TV vodil kviz Multimilioner (Kdo ho\xc4\x8de biti milijonar)._NEWLINE_Kot \xc4\x8dlan Beograjskega dramskega gledali\xc5\xa1\xc4\x8da in Ateljeja 212, v katerem je od leta 1969 uprizoril ve\xc4\x8d kot dvajset vlog, je ustvaril tudi uspe\xc5\xa1no gledali\xc5\xa1ko kariero. Z vlogami v dramah Na dnu Maksima Gorkega in Mojster in Margareta Mihaila Bulgakova je v sezoni 1982/83 sodeloval v pari\xc5\xa1kem gledali\xc5\xa1\xc4\x8du Theatre de la Ville._NEWLINE_Leta 2000 je za \xc5\xbeivljenjsko delo prejel nagrado\xc2\xa0\xc2\xbbPavle Vuisi\xc4\x87\xc2\xab.\n_START_SECTION_\nZadnja leta\n_START_PARAGRAPH_\nKonec leta 2014 je bil sprejet v bolnico zaradi problemov s prebavili in februarja 2015 je bil operiran. Stanje se mu je poslab\xc5\xa1alo maja 2015 zaradi problemov s plju\xc4\x8di. September 2015 je pre\xc5\xbeivel v zdravili\xc5\xa1\xc4\x8du Vrnja\xc4\x8dka Banja. Konec januarja 2016 se mu je zdravstveno stanje ponovno poslab\xc5\xa1alo, 11. marca 2016 pa je preminil._NEWLINE_Na komemoraciji ob smrti so se od njega poslovili Rade \xc5\xa0erbed\xc5\xbeija, Dragan Bjelogrli\xc4\x87, Jelisaveta Seka Sablji\xc4\x87, Radoslav Zelenovi\xc4\x87, Voja Brajovi\xc4\x87 in drugi. Pokopan je v aleji zaslu\xc5\xbenih me\xc5\xa1\xc4\x8danov na Novem pokopali\xc5\xa1\xc4\x8du v Beogradu.'